b'\n_START_ARTICLE_\nJoachim Peiper\n_START_SECTION_\nBakgrunn\n_START_PARAGRAPH_\nPeiper var fra en familie innen dannelsesborgerskapet i Schlesien. Faren, hauptmann Waldemar Peiper i Den keiserlige h\xc3\xa6ren, hadde tjenestegjort under erobringen av Tysk \xc3\x98stafrika. Faren ble dekorert i 1904, og ble s\xc3\xa5ret flere gangen, samt smittet av malaria. Da f\xc3\xb8rste verdenskrig br\xc3\xb8t ut, vendte faren tilbake til aktiv tjeneste, og ble sendt til Tyrkia, men hjerteproblemer som f\xc3\xb8lge av malaria gjorde at han ble dimittert allerede i 1915. Faren sluttet seg etter krigen til frikorps i Schlesien og tok del i \xc3\xa5 sl\xc3\xa5 ned oppstanden i \xc3\x98vre Schlesien 1919\xe2\x80\x931921._NEWLINE_Joachim Peiper gjennomf\xc3\xb8rte en normal skolegang ved Goethe Oberrealschule, men fikk ikke gode nok karakterer til \xc3\xa5 komme inn p\xc3\xa5 universitet eller teknisk h\xc3\xb8yskole I 1926 gikk han sammen med broren Horst inn i speiderbevegelsen, og det var her han fattet interesse for en milit\xc3\xa6r karriere.\n_START_SECTION_\nInn i nasjonalsosialistiske organisasjoner\n_START_PARAGRAPH_\nP\xc3\xa5 Peipers 18-\xc3\xa5rsdag ble Adolf Hitler utnevnt til rikskansler, og samme \xc3\xa5ret gikk han sammen med broren Horst inn i Hitlerjugend, f\xc3\xb8r dette ble obligatorisk. Han \xc3\xb8nsket \xc3\xa5 bli tatt opp i kavaleri-divisjonen Reiterregiment 4 (\xc2\xabRytterregiment 4\xc2\xbb) i Reichswehr, og for \xc3\xa5 f\xc3\xa5 kunnskap om hester fulgte han r\xc3\xa5det fra familievennen, general Walter von Reichenau, og gikk 12. oktober 1933 inn i 7. SS Reiterstandarte. 23. januar 1934 ble han utnevnt til SS-Mann med SS-nummer 132\xc2\xa0496. Under de 6. rikspartidagene i N\xc3\xbcrnberg i 1934, Rikspartidag for enhet og styrke, ble han utnevnt til SS-Sturmmann. Samme \xc3\xa5r ble Heinrich Himmler oppmerksom p\xc3\xa5 ham, og overtalte han til \xc3\xa5 slutte seg til SS-Verf\xc3\xbcgungstruppe. Han skrev i sin rapport for 1935: \xc2\xabSom f\xc3\xb8lge av en personlig formaning fra Reichsf\xc3\xbchrer-SS, Himmler, har jeg besluttet \xc3\xa5 arbeide for en karriere som en aktiv, h\xc3\xb8yere SS-offiser\xc2\xbb. Peiper ble imidlertid aldri medlem av NSDAP og den offisielle listen over alle offiserer av midlere og h\xc3\xb8yere grad, SS-Dienstalterslisten, nevner ikke Peiper.\n_START_SECTION_\nMilit\xc3\xa6r utdannelse\n_START_PARAGRAPH_\nNoen m\xc3\xa5neder senere vurderte Peiper \xc3\xa5 slutte skolen f\xc3\xb8r de avsluttende eksamenene. I januar 1935 ble han sendt til en leir for Hitlerjugend, SA og SS-medlemmer ved J\xc3\xbcterbog, i tilknytning til Tysklands st\xc3\xb8rste leir for h\xc3\xa6ren og artilleriskole. Peiper sluttet seg til et kurs som hadde begynt i november \xc3\xa5ret f\xc3\xb8r, tydeligvis med assistanse fra Himmler og Sepp Dietrich. Etter gjennomf\xc3\xb8rt kurs ble han utnevnt til SS-Unterscharf\xc3\xbchrer, noe som satte ham i en posisjon for utnevnelse til h\xc3\xb8yere grader innen SS.\n_START_SECTION_\nOffiser\n_START_PARAGRAPH_\n24. april 1935 begynte Peiper p\xc3\xa5 den nyetablerte SS-Junkerschule Bad T\xc3\xb6lz i Braunschweig under ledelse av Paul Hausser. Peiper skrev senere at skolens m\xc3\xa5lsetting var oppl\xc3\xa6ring av offiserer til h\xc3\xa6ren, og ikke til SS-kontorer._NEWLINE_Peiper avla SS-eden i november 1935 og avsluttet utdannelsen ved Junkerschule i januar 1936. I februar og mars samme \xc3\xa5r fikk han ytterligere utdannelse i Dachau konsentrasjonsleir som ble voktet av SS-Totenkopf-Verb\xc3\xa4nde._NEWLINE_20. april samme \xc3\xa5r ble han utnevnt til SS-Untersturmf\xc3\xbchrer og etter en kort permisjon meldte han seg til tjeneste ved Leibstandarte-SS Adolf Hitler under Sepp Dietrichs kommando og var den denne fram til juni 1938._NEWLINE_4. juli 1938 ble Peiper utnevnt till en administrativ stilling som adjutant til Heinrich Himmler, under Karl Wolffs kommando. Himmler ans\xc3\xa5 dette for \xc3\xa5 v\xc3\xa6re en n\xc3\xb8dvendig erfaring for en lovende offiser som \xc3\xb8nsket avansement. Peiper arbeidet p\xc3\xa5 Himmlers forv\xc3\xa6relse i SS-Hauptamt i Prinz-Albrecht-Stra\xc3\x9fe._NEWLINE_Som en del av Himmlers stab kom han tett innp\xc3\xa5 en rekke h\xc3\xb8ye SS-offiserer og ble en av Himmlers favorittadjutanter. Peiper tjenestegjorde senere ved Himmlers personlige stab, og fulgte ham blant annet p\xc3\xa5 statsbes\xc3\xb8k til Italia.\n_START_SECTION_\nFronttjeneste\n_START_PARAGRAPH_\nVed krigsutbruddet og fram til 1941 var han fortsatt Himmlers adjutant, bortsett fra en periode da han hadde felttjeneste under slaget om Frankrike._NEWLINE_Peiper arbeidet seg deretter opp i hierarkiet i sin divisjon Leibstandarte-SS Adolf Hitler og ble 1944 sjef for dets panserregiment._NEWLINE_Han tjenestegjorde p\xc3\xa5 \xc3\xb8stfronten, hvor han blant annet i februar/mars 1943 deltok i det tredje slaget om Kharkov og senere samme sommer i slaget ved Kursk.\n_START_SECTION_\nBovesmassakren\n_START_PARAGRAPH_\nEtter det siste slaget ved Kharkov ble Leibstandarte-SS Adolf Hitler i to m\xc3\xa5neder satt inn mot partisaner i Italia og i avv\xc3\xa6pningen av de italienske styrkene etter at Italia hadde undertegnet v\xc3\xa5penhvile med de allierte 8. september 1943. I den lille byen Boves i Piemonte ble 19. september 1943 ble 22 menn drept da de fors\xc3\xb8kte \xc3\xa5 flykte etter at tyske soldater hadde satt fyr p\xc3\xa5 mer enn 350 hus etter at italienske partisaner hadde tatt to av Peipers menn til fange.\n_START_SECTION_\nMalmedymassakren\n_START_PARAGRAPH_\nPeiper, som ledet en av de tyske fremrykningene som trengte lengst vestover  Ardenneroffensiven i desember 1944, ble mest kjent for sin kommando for de styrker som begikk i Malmedymassakren p\xc3\xa5 over 70 amerikanske krigsfanger. I samme tidsrom foretok hans SS-styrker ogs\xc3\xa5 en rekke drap p\xc3\xa5 belgisk sivilbefolkning, som for eksempel ved  Trois-Ponts og ved Stavelot. Drapene p\xc3\xa5 amerikanske soldater utl\xc3\xb8ste en slik forbitrelse at de amerikanske styrker som senere under kampene i Belgia kom i kontakt med Waffen-SS-soldater, eller med tyske panserstyrker som hadde uniformer som de forvekslet med SS, sjelden eller aldri tok dem til fange men skj\xc3\xb8t dem f\xc3\xb8r de rakk \xc3\xa5 fullf\xc3\xb8re noen kapitulasjon.\n_START_SECTION_\nKrigsforbrytersak\n_START_PARAGRAPH_\nEtter krigen ble han stilt for retten i den s\xc3\xa5kalte Malm\xc3\xa9dy-prosessen og d\xc3\xb8mt til d\xc3\xb8den for krigsforbrytelser. Straffen ble senere omgjort til fengsel p\xc3\xa5 livstid, men han ble likevel l\xc3\xb8slatt i 1956 etter 11 \xc3\xa5r i fengsel.\n_START_SECTION_\nEtter soning\n_START_PARAGRAPH_\nHIAG hadde hjulpet Pipers hustru \xc3\xa5 f\xc3\xa5 arbeid i n\xc3\xa6rheten av Landsberg fengsel, mens de arbeidet for at Peiper skulle bli l\xc3\xb8slatt. En forutsetning for l\xc3\xb8slatelse var at han kunne dokumentere at han hadde et arbeid. Ved hjelp av tidligere SS-kolleger fikk han en stilling ved hos bilfabrikanten Porsche._NEWLINE_Etter at han ble l\xc3\xb8slatt fra Landsberg fengsel opprettholdt han kontakten med sine tidligere kolleger i SS, men unngikk \xc3\xa5 ha \xc3\xa5pen kontakt med HIAG og sammenslutningen for mottakere av ridderkorset, men deltok p\xc3\xa5 begravelsene av flere av deres kjente medlemmer, som Kurt Meyer, Sepp Dietrich og Paul Hausser._NEWLINE_I 1972 flyttet Peiper til Traves i departementet Haute-Sa\xc3\xb4ne i Frankrike og levde av som oversetter av engelskspr\xc3\xa5klige b\xc3\xb8ker om milit\xc3\xa6re emner til tysk under pseudonymet Rainer Buschmann._NEWLINE_Etter \xc3\xa5 ha mottatt d\xc3\xb8dstrusler, sendte han sin ektefelle tilbake til Tyskland, men ble selv igjen i Frankrike.\n_START_SECTION_\nDrapet\n_START_PARAGRAPH_\nHan ble drept natten til 14. juli 1976 etter at boligen hans ble satt fyr p\xc3\xa5 da huset ble angrepet med molotovcocktailer. Det kom til skuddveksling. Peiper avfyte ogs\xc3\xa5 skudd. I brannruinen fant man hans forkullede lik, med en kule i brystet. Drapet ble aldri oppklart.'